ประกาศกรมสรรพสามิต เรื่อง หลักเกณฑ์ วิธีการ และเงื่อนไขในการชำระเงินค่าธรรมเนียม ใบอนุญาตขายสุรา ยาเส้น ยาสูบ และไพ่ ผ่านตัวแทนรับชำระเงิน พ.ศ. 2557
ประกาศกรมสรรพสามิต
ประกาศกรมสรรพสามิต
เรื่อง
หลักเกณฑ์ วิธีการ และเงื่อนไขในการชำระเงินค่าธรรมเนียม
ใบอนุญาตขายสุรา
ยาเส้น ยาสูบ และไพ่ ผ่านตัวแทนรับชำระเงิน
พ.ศ. ๒๕๕๗[๑]
 

เพื่อเป็นการอำนวยความสะดวกแก่ผู้ขอใบอนุญาตขายสุราประเภทที่ ๓
และประเภทที่ ๔ ตามพระราชบัญญัติสุรา พ.ศ. ๒๔๙๓ ใบอนุญาตขายยาเส้น ประเภท ๒ ประเภท
๓ ใบอนุญาตขายยาสูบ ประเภท ๓ ตามพระราชบัญญัติยาสูบ พ.ศ. ๒๕๐๙
และใบอนุญาตขายไพ่ประเภทขายปลีก ตามพระราชบัญญัติไพ่ พุทธศักราช ๒๔๘๖
ในการชำระเงินค่าธรรมเนียมใบอนุญาตประเภทต่าง ๆ ให้แก่กรมสรรพสามิต
โดยผ่านตัวแทนรับชำระเงิน กรมสรรพสามิตจึงกำหนดหลักเกณฑ์ วิธีการ และเงื่อนไข
ในการชำระเงินค่าธรรมเนียมใบอนุญาตขายสุรา ยาเส้น ยาสูบ และไพ่ ผ่านตัวแทนรับชำระเงินไว้
ดังต่อไปนี้

ข้อ ๑ ผู้ประสงค์จะขอรับใบอนุญาตขายสุรา
ยาเส้น ยาสูบ และไพ่ ผ่านตัวแทนรับชำระเงินต้องเป็นผู้รับอนุญาตรายเดิม
ซึ่งมีรายละเอียดข้อมูลประเภทใบอนุญาต ชื่อ
และสถานที่ตั้งของผู้รับอนุญาตเหมือนในปีก่อน โดยไม่มีการเปลี่ยนแปลงใด ๆ
สามารถชำระเงินค่าธรรมเนียมใบอนุญาตขายสุรา ยาเส้น ยาสูบ และไพ่
ตามข้อมูลประเภทใบอนุญาต ชื่อและสถานที่ตั้งของผู้รับอนุญาตในปีก่อน

ข้อ ๒ ผู้ขอรับใบอนุญาตต้องรับรองตนเองว่า
ไม่เป็นผู้ต้องห้ามออกใบอนุญาตภายในเวลาที่กฎหมายกำหนด
และสถานที่ขอรับใบอนุญาตต้องไม่เป็นสถานที่ต้องห้ามออกใบอนุญาตตามกฎกระทรวงที่ออกตามพระราชบัญญัติสุรา
พ.ศ. ๒๔๙๓ กฎกระทรวงที่ออกตามพระราชบัญญัติยาสูบ พ.ศ. ๒๕๐๙ และพระราชบัญญัติควบคุมเครื่องดื่มแอลกอฮอล์
พ.ศ. ๒๕๕๑

ข้อ ๓ ประเภทใบอนุญาตขายสุรา
ยาเส้น ยาสูบ และไพ่ ที่สามารถชำระเงินค่าธรรมเนียมใบอนุญาตขายสุรา ยาเส้น ยาสูบ
และไพ่ ผ่านตัวแทนรับชำระเงิน ดังนี้
(๑) ใบอนุญาตขายสุราประเภทที่ ๓
(ใบอนุญาตสำหรับการขายสุราทุกชนิดที่มีการขายครั้งหนึ่งเป็นจำนวนต่ำกว่าสิบลิตร)
(๒) ใบอนุญาตขายสุราประเภทที่ ๔
(ใบอนุญาตสำหรับการขายสุราที่ทำในราชอาณาจักรครั้งหนึ่งเป็นจำนวนต่ำกว่าสิบลิตร)
(๓) ใบอนุญาตขายยาเส้นประเภท ๒
(ขายครั้งละไม่เกินน้ำหนัก ๒ กิโลกรัม)
(๔) ใบอนุญาตขายยาเส้นประเภท ๓ (ผู้เพาะปลูกต้นยาสูบขายยาเส้นที่ทำจากใบยาที่ปลูกเอง)
(๕) ใบอนุญาตขายยาสูบประเภท ๓ (ขายครั้งละไม่เกิน ๑,๐๐๐ มวน ถ้าเป็นยาเส้นปรุงหรือยาเคี้ยว ครั้งละไม่เกิน ๒๐๐ กรัม)
(๖) ใบอนุญาตขายไพ่ประเภทขายปลีก

ข้อ ๔ สถานที่รับแบบการขอใบอนุญาตขายสุรา ยาเส้น
ยาสูบ และไพ่ (สยพ.๑) และรับชำระเงินค่าธรรมเนียมใบอนุญาตขายสุรา ยาเส้น ยาสูบ
และไพ่ ได้แก่
ตัวแทนรับชำระเงินที่มีการลงนามในบันทึกข้อตกลงขอใช้บริการรับชำระเงินค่าธรรมเนียมใบอนุญาตขายสุรา
ค่าธรรมเนียมใบอนุญาตขายยาเส้น ค่าธรรมเนียมใบอนุญาตขายยาสูบ
และค่าธรรมเนียมใบอนุญาตขายไพ่กับกรมสรรพสามิต คือ บริษัท Counter Service จำกัด (ซึ่งเปิดบริการในร้าน ๗-Eleven ทุกสาขา) และสถานที่อื่น ๆ ที่มีสัญลักษณ์ Counter Service

ข้อ ๕ ให้ผู้ขอใบอนุญาตขายสุรา ยาเส้น ยาสูบ
และไพ่ ที่ชำระเงินค่าธรรมเนียมใบอนุญาตผ่านตัวแทนรับชำระเงิน ปฏิบัติดังนี้
(๑) นำแบบการขอใบอนุญาตขายสุรา ยาเส้น ยาสูบ และไพ่
(สยพ.๑) ที่กรมสรรพสามิตส่งให้ไปติดต่อตัวแทนรับชำระเงินตามข้อ ๔
(๒)
ชำระเงินค่าธรรมเนียมใบอนุญาตตามจำนวนเงินที่ระบุไว้ในแบบการขอใบอนุญาตขายสุรา
ยาเส้น ยาสูบ และไพ่ (สยพ.๑) พร้อมกับชำระค่าธรรมเนียมการให้บริการของตัวแทนรับชำระเงิน
ซึ่งตัวแทนรับชำระเงินจะออกใบแสดงการชำระค่าธรรมเนียมใบอนุญาต
และให้ผู้ขอใบอนุญาตเก็บไว้เป็นหลักฐาน
(๓)
เมื่อผู้ขอรับใบอนุญาตชำระเงินค่าธรรมเนียมใบอนุญาตครบถ้วนถูกต้องแล้ว
ให้รอรับใบอนุญาตขายสุรา ยาเส้น ยาสูบ หรือไพ่ ตามรายการที่ได้ชำระค่าธรรมเนียมไว้แล้ว
ซึ่งกรมสรรพสามิตจะจัดส่งให้ทางไปรษณีย์
ทั้งนี้ หากไม่ได้รับใบอนุญาตขายสุรา ยาเส้น ยาสูบ หรือไพ่ ภายใน ๑๕
วัน นับแต่ วันชำระเงินค่าธรรมเนียมใบอนุญาต
ให้ติดต่อสำนักงานสรรพสามิตพื้นที่หรือสำนักงานสรรพสามิตพื้นที่สาขาแห่งสถานที่ที่สถานประกอบการค้าตั้งอยู่
แล้วแต่กรณี

ข้อ ๖ ประกาศนี้ใช้บังคับตั้งแต่วันที่ออกประกาศเป็นต้นไป


ประกาศ
ณ วันที่ ๑๑ พฤศจิกายน พ.ศ. ๒๕๕๗
สมชาย พูลสวัสดิ์
อธิบดีกรมสรรพสามิต











ปริยานุช/ผู้จัดทำ
๑๖ มกราคม ๒๕๕๘

วันทิตา/ผู้ตรวจ
๕ กุมภาพันธ์
๒๕๕๘






























[๑] ราชกิจจานุเบกษา
เล่ม ๑๓๒/ตอนที่ ๒ ง/หน้า ๙๓/๘ มกราคม ๒๕๕๘